Predkladacia správa

Príprava Východísk rozpočtu verejnej správy na roky 2006 až 2008 sa začala už v januári, keď ministerstvo financií pripravilo aktualizáciu makroekonomickej prognózy. Následne vo februári bola aktualizovaná aj prognóza ďalších parametrov verejných financií, najmä daňové a odvodové príjmy a tiež náklady na štátny dlh. 

Dôležitými predpokladmi pri príprave východísk rozpočtu verejných financií pre roky 2006 až 2008 boli samozrejme aj predbežné výsledky za rok 2004 a aktualizácia prognózy hospodárenia verejnej správy v roku 2005. 

Východiská rozpočtu verejnej správy na roky 2006 až 2008 sú pripravené v súlade s Rozpočtom verejnej správy na roky 2005 až 2007, ktorý vláda schválila 13. októbra 2004 a tiež v súlade s Konvergenčným programom Slovenska na roky 2005 až 2010, ktorý vláda schválila v novembri 2004.

Základné parametre verejných financií, teda najmä deficit verejných financií a výdavkové limity kapitol štátneho rozpočtu sú na rovnakých úrovniach, ako boli schválené vo vyššie uvedených dokumentoch. Niektoré výnimky, ktoré sú v materiáli presne špecifikované, sú dané len objektívnymi skutočnosťami a nie subjektívnymi rozhodnutiami  ministerstva financií. Ide o zmeny súvisiace so vznikom Environmentálneho fondu. Všetky tieto zmeny len reagovali na objektívne vstupy a nijakým spôsobom nemenili politické rozhodnutia o rozdelení výdavkov štátneho rozpočtu z jesene minulého roku.  

Predložený materiál má nasledovné časti: 

1.	Vývoj makroekonomického prostredia 
2.	Hospodárenie verejných financií v roku 2004
3.	Rozpočtovanie daňových príjmov 
4.	Aktuálna situácia vo verejných financiách 
5.	Východiská rozpočtu verejnej správy na roky 2006 až 2008   
6.	Predpokladaný vývoj verejného dlhu.

	V súvislosti s návrhom východísk rozpočtu verejnej správy na roky 2006 až 2008 sa predkladá návrh na zrušenie doposiaľ nerealizovaného ďalšieho platu u sudcov a prokurátorov (14. platu) z dôvodu  zjednocovania jednotlivých systémov odmeňovania, v ktorých rámci dochádza k postupnému rušeniu inštitútu ďalšieho platu.  Objem finančných prostriedkov na realizáciu 14. platu pre uvedenú skupinu zamestnancov v počte 2 158 osôb predstavuje v podmienkach roku 2005 129 518 tis. Sk. V percentuálnom vyjadrení to predstavuje ročne 7,7% z objemu prostriedkov rozpočtovaných na platy sudcov a prokurátorov.   

Vzhľadom na to, že východiská rozpočtu verejnej správy na roky 2006 až 2008 obsahujú aj informácie o vývoji slovenskej ekonomiky a verejných financií v prvom štvrťroku 2005 vrátane prognózy do konca roka, ministerstvo financií navrhuje zrušiť úlohu, na ktorej základe mala byť vypracovaná Správa o makroekonomickom prostredí a vývoji verejných financií za prvý štvrťrok 2005 a predikcia do konca roka.

Ďalším krokom v príprave rozpočtu bude rozpísanie limitov z viacročného rozpočtu, čo je úloha pre jednotlivé kapitoly s termínom 30. apríl 2005. Do tohto termínu kapitoly predložia ministerstvu financií návrhy na dodatočné zdroje. Následne bude prebiehať príprava samotného Návrhu rozpočtu verejnej správy na roky 2006 až 2008, ktorý ministerstvo financií predloží na rokovanie vlády 31. júla. 

Materiál sa predkladá na rokovanie vlády SR s rozporom. V rámci rozporového konania na  ministerskej úrovni neboli odstránené zásadné pripomienky Ministerstva spravodlivosti SR a Generálnej prokuratúry SR vo veci trvalého zrušenia ďalšieho platu pre sudcov a prokurátorov a zásadná pripomienka Ministerstva obrany SR týkajúca sa zabezpečenia financovania obrany na úrovni 1,9 % HDP.